b'\n_START_ARTICLE_\nWindows NT 4.0\n_START_SECTION_\nZgodovina\n_START_PARAGRAPH_\nPrva razli\xc4\x8dica je iz\xc5\xa1la leta 1993 z imenom Windows NT. Pri Microsoftu so kratico NT razlo\xc5\xbeili kot New Tehnology. Uporabniku bi naj to dalo vedeti, da ima opravka s povsem novim izdelkom, ki se ne bo opiral na stare 16-bitne Windowse. Ker pa to ni bilo tisto, kar so pri Microsoftu obljubljali, so ciniki kratico NT hitro preimenovali v Nice Try, Never There oz. Not There. Naslednja razli\xc4\x8dica je bila Windows NT 3.1. in pri tej razli\xc4\x8dici je bila \xc5\xa1tevilka 3.1 vpra\xc5\xa1ljiva, ker so bili z isto \xc5\xa1tevilko ozna\xc4\x8deni takrat tudi navadni Windows 3.1 in zaradi tega so jih ljudje radi zamenjevali. \xc4\x8cez nekaj \xc4\x8dasa so jih preimenovali v Windows NT Workstation, stre\xc5\xbeni\xc5\xa1ko razli\xc4\x8dico pa v server. Prodajni uspeh je dosegla le razli\xc4\x8dica server. To pa zato, ker je sistem potreboval veliko dobre strojne opreme, ki pa si je takrat ni mogel privo\xc5\xa1\xc4\x8diti navaden uporabnik, saj je moral imeti vsaj 486 in 16 MB RAM-a, kar je bila takrat oprema, ki jo je upravi\xc4\x8dil le stre\xc5\xbenik._NEWLINE_Tudi z zdru\xc5\xbeljivostjo in s stabilnostjo ni bilo vse kot je treba, zato je bila prva uporabna razli\xc4\x8dica \xc5\xa1ele naslednja (3.5) in pozneje razli\xc4\x8dica 3.51. Pravi razcvet Windows NT Workstation je bil, ko je naprodaj pri\xc5\xa1la razli\xc4\x8dica 4.0 (tudi 5.0). Predvsem zato, ker so se strojni deli pocenili.\n_START_SECTION_\nPrednosti\n_START_PARAGRAPH_\nWindows NT so zelo stabilen sistem, ki je pravzaprav namenjen delovanju brez prekinitve. Ra\xc4\x8dunalniki v podjetjih, ki imajo name\xc5\xa1\xc4\x8dene Windows NT, gorijo no\xc4\x8d in dan._NEWLINE_Microsoft je v razli\xc4\x8dici 4.0 opravil nekaj morebiti nevarnih sprememb. Del grafi\xc4\x8dnega vmesnika (API) so namre\xc4\x8d prenesli na najbolj za\xc5\xa1\xc4\x8diteno raven operacijskega sistema \xe2\x80\x93 jedro (kernel). Pri tem je mogo\xc4\x8de, da slab gonilnik za grafi\xc4\x8dno kartico sesuje ves sistem, kar v prej\xc5\xa1nji razli\xc4\x8dici 3.51 ni bilo mogo\xc4\x8de. Je pa res, da zato Windows NT delujejo hitreje. Tudi v praksi so se izkazali kot zelo stabilen sistem. Prav tako pride zelo prav mo\xc5\xbenost posameznega \xcb\x9dpobijanja\xcb\x9d programov, ki so obviseli. Ker ima vsak program svojo sporo\xc4\x8dilno vrsto ne more priti do tega, da bi obvisel ves sistem, kar pri ostalih operacijskih sistemih ni redkost._NEWLINE_Stabilnost je torej glavna prednost, zaradi katere bi se uporabnik odlo\xc4\x8dil za Windows NT Workstation. Pri delu z 32-bitnimi programi, ki so pisani posebej za Windows NT, je delo celo nekoliko hitrej\xc5\xa1e od dela v Windows 95, kar pripisujemo predvsem hitrej\xc5\xa1emu delu z diskovjem. Hitrost je \xc5\xa1e posebna odlika za ve\xc4\x8dopravilnost. Pojem, ki je v ra\xc4\x8dunalni\xc5\xa1tvu \xc5\xbee od nekdaj, \xc5\xa1ele z Windows NT 4.0 dobiva pravo veljavo. Sistem zna predkupno preklapljati iz enega v drug pognan program, pa naj bo ta 32-bitni, 16-bitni ali dosovski. V praksi to pomeni, da lahko brez te\xc5\xbeav prena\xc5\xa1amo datoteke po modemu, tipkamo v Wordu in zraven tega \xc5\xa1e formatiramo disketo. Delo je pri hkratni uporabi programov seveda nekoliko po\xc4\x8dasnej\xc5\xa1e.\n_START_SECTION_\nSlabosti\n_START_PARAGRAPH_\nZdru\xc5\xbejivosti z videoigrami za DOS ni. Igre delujejo tako da dostopajo neposredno do strojne opreme, \xc4\x8desar pa Windows NT ne dopu\xc5\xa1\xc4\x8da. Pognana igra se tako ustavi z okenskim sporo\xc4\x8dilom, da je program posku\xc5\xa1al priti do strojne opreme na nedovoljen na\xc4\x8din, pri \xc4\x8demer se samemu operacijskim sistemom ni\xc4\x8d ne zgodi in normalno deluje naprej. Zaradi tega Windows NT kot operacijski sistem za doma\xc4\x8do rabo niso bili najbolj\xc5\xa1a izbira._NEWLINE_Izgubljena je tudi lastnost Windows 95. To je mo\xc5\xbenost po\xc5\xa1iljanja in sprejemanja faksov, ker je Microsoft hotel ujeti napovedani rok izdaje NT 4.0, je enostavno pozabil na program Microsoft Fax._NEWLINE_Slaba je tudi podpora mobilnim uporabnikom. V notesnikih Windows NT 4.0 sicer zelo dobro delujejo, le podpora napravam PC Card ne deluje kot bi morala, ker nimajo Windows NT podpore Socked Services za razliko od Windows 95. To v praksi pomeni, da ne moremo med delom izmenjavati enot. Manjka tudi sistem povezave prek vzporednega ali zaporednega kabla, ki v Windows 95 zelo lepo deluje._NEWLINE_Manjka pa tudi samodejna nastavitev (Plug&Play). To povzro\xc4\x8da uporabnikom, ki preidejo iz Windows 95 na Windows NT, najve\xc4\x8dje te\xc5\xbeave. Sistem ne zna sam poiskati nove strojne opreme, zato ostaja edini na\xc4\x8din, da gonilnike namestimo ro\xc4\x8dno.'